**Csongrád Város Polgármesterétől**

**Száma**: REF./67-1/2024.

*Témafelelős: Tóth Irén*

**ELŐTERJESZTÉS**

**Csongrád Városi Önkormányzat Képviselő-testületének**

 **2024. augusztus 29 – én tartandó ülésére**

**Tárgy:** Javaslat életmentő adrenalin autoinjektor (EpiPen) kihelyezésére Csongrád város területén tartandó közösségi rendezvényekre, a 23/2023. (II.23.) önkormányzati határozat módosítására.

**Tisztelt Képviselő-testület!**

A polgármester kezdeményezésének helyt adva, Csongrád Városi Önkormányzat Képviselő-testülete a 23/2023.(II.23.) önkormányzati határozat szerint Csongrád város területén működő oktatási, nevelési intézmények területére és a munkájukhoz kapcsolódó programokra, pl. táborok, EpiPen autóinjektort helyezett ki. Az autóinjektorral történő folyamatos ellátás, a gyógyszer lejárati idejének nyílvántartása, a tárolása, eljárási rend kidolgozása, valamint a hozzá kapcsolódó képzések lebonyolítása a Dr. Szarka Ödön EESZI Egészségfejlesztési Irodájának (továbbiakban EFI.) a feladata.

A városban megszaporodtak a nagy létszámú részvétellel megvalósuló közösségi rendezvények, pl. futóversenyek, sport rendezvények, kulturális események, táborok, hagyományőrző programok. A szervezők keresik az EFI.-t az eszköz kihelyezésének érdekében. Eseti alkalmakkal a kérésnek eleget tett az EFI., eszközök kerültek kiadásra a rendezvényekre és soron kívüli képzéseket tartottak.

Annak érdekében, hogy a rendezvényekre EpiPen autoinjektor kerüljön kiadásra és azt biztonsággal tudják használni a szervezők, a 23/2023.(II.23.) önkormányzati határozat módosítása válik szükségessé. Az eszköz használata életmentő lehet egy hirtelen fellépő allergiás reakció esetében.

Az anafilaxiás reakció gyakori okai lehetnek: élelmiszerek, pl. tej, búza, tojás, diófélék, mogyoró, pekándió, szója, hal, kagyló – ezek az élelmiszer allergének idézik elő a súlyos anafilaxiás reakciók több, mint 30%-át.

***Rovarmérgek***, pl. méhek, darazsak, lódarazsak, poszméhek – a felnőttek több, mint 3%-a, míg a gyermekek 1%-a érintett.

***Gyógyszerek,*** pl. antibiotikumok, helyi érzéstelenítők, fájdalomcsillapítók.

***Latex,*** pl***.*** kesztyűk, tapaszok, gumióvszerek.

***Fizikai stresszhatás*** (pl. edzés) nagyon ritkán, esetlegesen más tényezőkkel együttesen.

Ismeretlen eredetű okok.

Az anafilaxia súlyos, életveszélyes allergiás reakció. A tünetek az allergiát kiváltó anyaggal való érintkezést követően másodperceken vagy perceken belül jelentkeznek. Az anafilaxia a szervezet immunrendszerének túlzott reakciója valamilyen, egyébként ártalmatlan anyagra, pl. bizonyos élelmiszerekre. A szervezet ezekre reagál és védekezésként kémiai anyagokat szabadít fel.

Az EpiPen egyhordozható, előretöltött, automata injekciós eszköz, amely adrenalint adagol súlyos allergiás reakció esetén.

Az autoinjektort úgy tervezték meg, hogy életveszélyes anafilaxiás reakció veszélye esetén a betegek saját maguk használhassák egy meghatározott adrenalin adag combizomba juttatására. Minden készülék csak egyszer használatos.

Az adrenalin készülék kiadása, a képzések lebonyolítása, a nyomon követés a Dr. Szarka Ödön Egyesített Egészségügyi és Szociális Intézmény Egészségfejlesztési Irodájának a feladata, ahol a szabályoknak megfelelő működtetés érdekében eljárásrend került kidolgozásra.

Kérem, a Tisztelt Képviselő-testületet az előterjesztés megvitatására és a határozati javaslat elfogadására.

**HATÁROZATI JAVASLAT**

Csongrád Városi Önkormányzat Képviselő-testülete megtárgyalta a „Javaslat, életmentő adrenalin autoinjektor (EpiPen) kihelyezésére Csongrád Város területén tartandó közösségi rendezvényekre, a 23/2023. (II.23.) önkormányzati határozat módosítására” tárgyú előterjesztést és az alábbi határozatot hozza.

1. A képviselő testület támogatja a Csongrád város területén működő oktatási, nevelési, és gyermekvédelmi intézmények mellett, a város területén tartandó közösségi rendezvények alkalmakor, a szervezők igénylése esetén EpiPen autoinjektor kihelyezését.
2. Az eszköz kiadása, a folyamatos nyomon követés, az ismeretek szinten tartása, elméleti és gyakorlati képzések lebonyolítása, a Dr. Szarka Ödön Egyesített Egészségügyi és Szociális Intézmény Egészségfejlesztési Irodájának a feladata eljárásrend szerint.

Határidő: azonnal

Felelős: Tóth Irén intézményvezető

Erről jegyzőkönyvi kivonaton értesítést kap:

1. a képviselő-testület tagjai

2. Tóth Irén egészségügyi referens és általa

3. az Egészségfejlesztési Iroda

Csongrád, 2024. augusztus 22.

 Bedő Tamás

 polgármester